Broj: 711-I-1364-P-179-19/20-04-11

Zagreb, 25. rujna 2020.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19.), **u predmetu dužnosnika Mihaela Kurteša, zamjenika općinskog načelnika Općine Perušić**,pokrenutom Odlukom Povjerenstva broj: 711-I-462-P-194-19/20-02-11 od 27. rujna 2019.g., na 99. sjednici, održanoj 25. rujna 2020.g., donosi sljedeću:

**ODLUKU**

1. **Propustom da po pisanom pozivu Povjerenstva obrazloži nesklad, odnosno priloži odgovarajuće dokaze potrebne za usklađivanje prijavljene imovine u izvješću o imovinskom stanju dužnosnika podnesenom 6. srpnja 2018.g. povodom promjene i stanja imovine kako proizlazi iz podataka pribavljenih od nadležnih tijela u postupku redovite provjere i to u odnosu na podatke o ostalim prihodima i podatke o pokretninama, a koji nesklad između prijavljene imovine i stanja imovine kako proizlazi iz pribavljenih podataka je nastao uslijed propusta dužnosnika da Povjerenstvu prijavi ostale prihode dužnosnika, ostvarene 24. srpnja 2017. g. od Ličko-senjske županije u iznosu od 6.946,28 kuna, 27. studenog 2017. g. od trgovačkog društva Usluga d.o.o. u iznosu od 1.300,00 kuna, 27. studenog 2017. g. od trgovačkog društva Komunalac Gospić d.o.o. u iznosu od 700,00 kuna te 29. svibnja 2018. g. od Ministarstva zaštite okoliša i energetike u iznosu od 800,00 kuna i to istekom godine u kojoj su prihodi ostvareni, kao i propusta prijavljivanja osobnog automobila koji je u dužnosnikovom vlasništvu, dužnosnik Mihael Kurteš, zamjenik općinskog načelnika Općine Perušić, počinio je povredu članka 27. ZSSI-a, u vezi s člankom 8. i 9. ZSSI-a.**
2. **Za povrede ZSSI-a, opisane pod točkom I. ove izreke, dužnosniku Mihaelu Kurtešu izriče se sankcija iz članka 42. stavka 1. podstavka 2. ZSSI-a, obustava isplate dijela neto mjesečne plaće u ukupnom iznosu od 3.000,00 kn, koja će trajati 3 mjeseca te će se izvršiti u 3 jednaka uzastopna mjesečna obroka, svaki u pojedinačnom mjesečnom iznosu od 1.000,00 kn.**

Obrazloženje

Povjerenstvo je na na 77. sjednici, održanoj dana 7. veljače 2020.g., pokrenulo postupak protiv dužnosnika Mihaela Kurteša, zamjenika općinskog načelnika Općine Perušić, zbog kršenja odredbi iz članka 8. i 9. ZSSI-a, koja proizlazi iz nesklada između imovine prijavljene u Izvješću o imovinskom stanju dužnosnika podnesenom 6. srpnja 2018.g. povodom promjene i stanja imovine kako proizlazi iz podataka pribavljenih od nadležnih tijela, u dijelu obrasca izvješća „Podaci o ostalim prihodima“ i „Podatci o pokretninama koji se upisuju u javni registar“

Člankom 3. stavkom 1. podstavkom 39. ZSSI-a propisano je da su općinski načelnici i njihovi zamjenici dužnosnici u smislu odredbi ZSSI-a. Uvidom u Registar dužnosnika kojeg vodi Povjerenstvo utvrđeno je kako dužnosnik Mihael Kurteš obnaša dužnost zamjenika općinskog načelnika Općine Perušić od 26. svibnja 2017.g. Stoga je i Mihael Kurteš, povodom obnašanja dužnosti zamjenika općinskog načelnika Općine Perušić, obvezan postupati sukladno odredbama ZSSI-a.

Člankom 8. stavkom 1. ZSSI-a propisana je obveza dužnosnika da u roku od 30 dana od dana stupanja na dužnost podnesu Povjerenstvu izvješće s podacima o dužnosti koju obavljaju profesionalno ili neprofesionalno, o ostalim dužnostima koje obnašaju, odnosno djelatnostima koje obavljaju, o djelatnosti koju su obavljali neposredno prije stupanja na dužnost i s podacima o svojoj imovini te imovini svoga bračnog ili izvanbračnog druga i malodobne djece, sa stanjem na taj dan.

Člankom 8. stavkom 2. ZSSI-a propisano je da su dužnosnici obvezni u roku od 30 dana po prestanku obnašanja javne dužnosti podnijeti izvješće Povjerenstvu o svojoj imovini, a ako je tijekom obnašanja javne dužnosti došlo do bitne promjene glede imovinskog stanja dužni su o tome podnijeti izvješće Povjerenstvu, istekom godine u kojoj je promjena nastupila. Stavkom 3. istog članka propisano je da dužnosnici koji su ponovno izabrani ili imenovani na istu dužnost, bez obzira obnašaju li dužnost profesionalno ili neprofesionalno, obvezni su u roku od 30 dana od dana stupanja na dužnost, na početku novog mandata, podnijeti izvješće Povjerenstvu o svojoj imovini te imovini bračnog ili izvanbračnog druga i malodobne djece, sa stanjem na taj dan.

Člankom 9. ZSSI-a, propisano je da su dužnosnici dužni u izvješću o imovinskom stanju dužnosnika unijeti podatke o načinu stjecanja imovine i izvorima sredstava kojima je kupljena pokretna i nepokretna imovina koju su dužni prijaviti. Dužnosnici su dužni istinito i potpuno odgovoriti na pitanja o imovini, izvorima sredstava i načinu njezina stjecanja, a koja se odnose na njega te osobe o čijem je imovinskom stanju dužnosnik obvezan izvijestiti.

Izvješće o imovinskom stanju dužnosnika se, sukladno članku 8. stavku 9. ZSSI-a, podnosi na obrascu čiji oblik i sadržaj propisuje Povjerenstvo.

Člankom 21. stavkom 1. ZSSI-a propisano je da Povjerenstvo vrši provjeru podataka iz podnesenih izvješća o imovinskom stanju dužnosnika. Člankom 22. istog Zakona propisano je da provjera podataka iz podnesenih izvješća o imovinskom stanju može biti prethodna (administrativna) i redovita provjera.

Člankom 24. stavkom 2. ZSSI-a propisano je da Povjerenstvo za svako podneseno izvješće o imovinskom stanju dužnosnika provodi redovitu provjeru podataka. Redovita provjera obavlja se prikupljanjem, razmjenom podataka i usporedbom prijavljenih podataka o imovini iz podnesenih izvješća o imovinskom stanju dužnosnika s pribavljenim podacima od Porezne uprave i drugih nadležnih tijela Republike Hrvatske.

Člankom 26. ZSSI-a propisano je da će Povjerenstvo bez odgađanja zatražiti od dužnosnika pisano očitovanje s potrebnim dokazima ukoliko prilikom provjere podataka utvrdi nesklad, odnosno nerazmjer između prijavljene imovine iz podnesenog izvješća iz članka 8. i 9. ZSSI-a i stanja imovine dužnosnika kako proizlazi iz pribavljenih podataka od nadležnih tijela. Ukoliko dužnosnik ne dostavi pisano očitovanje u roku od 15 dana ili ne priloži odgovarajuće dokaze potrebne za usklađivanje prijavljena imovine s utvrđenom imovinom u postupku provjere s pribavljenim podacima o imovini dužnosnika, Povjerenstvo će na temelju članka 27. ZSSI-a protiv dužnosnika pokrenuti postupak zbog kršenja odredbi iz članka 8. i 9. ZSSI-a te će o istom obavijestiti nadležna državna tijela.

Dužnosnik Mihael Kurteš je 6. srpnja 2018. g. podnio Izvješće o imovinskom stanju dužnosnika povodom promjene. U postupku redovite provjere podataka iz podnesenog izvješća o imovinskom stanju Povjerenstvo je utvrdilo kako je navedeni dužnosnik u dijelu izvješća koji se odnosi na podatke o ostalim prihodima naznačio kako iste ne ostvaruje.

Povjerenstvo je neposrednim uvidom u Informatički sustav Porezne uprave utvrdilo kako je dužnosnik Mihael Kurteš ostvario:

• 24. srpnja 2017. g. primitak od Ličko-senjske županije (šifra primitka 4030 – ostali nenavedeni primitci od kojih se utvrđuje drugi dohodak), u iznosu od 6.946,28 kuna,

• 27. studenog 2017. g. primitak od trgovačkog društva Usluga d.o.o. (šifra primitka 4030 – ostali nenavedeni primitci od kojih se utvrđuje drugi dohodak), u iznosu od 1.300,00 kuna,

• 27. studenog 2017. g. primitak od trgovačkog društva Komunalac Gospić d.o.o. (šifra primitka 4030 – ostali nenavedeni primitci od kojih se utvrđuje drugi dohodak), u iznosu od 700,00 kuna,

• 29. svibnja 2018. g. primitak od Ministarstva zaštite okoliša i energetike (šifra primitka 4014 – primitci po osnovi dj. članova skupština i NO trgovačkih društava, UP, UV i članova povjerenstava i odbora), u iznosu od 800,00 kuna.

Nadalje, Povjerenstvo je utvrdilo kako je dužnosnik Mihael Kurteš u dijelu izvješća koji se odnosi na podatke o pokretninama koje su upisuju u javni registar naveo kako je osobno vlasnik automobila, marke Audi A4, god. proizvodnje 2013., koji je kupljen iz primitaka ostvarenih od nesamostalnog rada i zaduženjem kod banke (kredit).

U postupku redovite provjere podataka iz podnesenog izvješća o imovinskom stanju dužnosnika Mihaela Kurteša, Povjerenstvo je neposrednim uvidom u evidenciju vozila Ministarstva unutarnjih poslova utvrdilo kako je dužnosnika osobno vlasnik automobila marke Audi, tip A4, model 1.9 TDI, god. proizvodanja 2001., datum stjecanja 1. veljače 2016. g., te automobila marke Audi, tip A4, model 2.0 TDI, god. proizvodanja 2013., datum stjecanja 24. listopada 2017. g.

Usporedbom podataka iz podnesenog izvješća o imovinskom stanju dužnosnika i podataka prikupljenih od nadležnih tijela u Republici Hrvatskoj utvrđen je nesklad, odnosno nerazmjer između prijavljenih i prikupljenih podataka u pogledu propusta prijave ostalih prihoda dužnosnika, ostvarenih od Ličko-senjske županije, trgovačkog društva Usluga d.o.o., trgovačkog društva Komunalac Gospić d.o.o. i Ministarstva zaštite okoliša i energetike, te propusta navođenja osobnog automobila koji je u vlasništvu dužnosnika.

Sukladno članku 26. ZSSI-a, Povjerenstvo je Zaključkom broj: 711-I-996-IK-908-17/19-04-16 od 13. svibnja 2019. pozvalo dužnosnika Mihaela Kurteša da se očituje o utvrđenom neskladu, odnosno nerazmjeru, te u očitovanju priloži odgovarajuću dokumentaciju i dokaze potrebne za usklađivanje prijavljene imovine s imovinom utvrđenom u postupku redovite provjere.

Dužnosnik Mihael Kurteš je dana 23. svibnja 2019.g. dostavio očitovanje na Zaključak, u kojem je u bitnom naveo kako je primitak od Ličko-senjske županije ostvaren na temelju Ugovora o djelu, koji je sklopljen 31. ožujka 2016. g. i obuhvaćao je vrijeme trajanja EU projekta 2015. – 2016. g., dok je prihod uplaćen nekoliko mjeseci nakon stupanja na javnu dužnost zbog problema oko isplate između posredničkog tijela i naručitelja. Nadalje, primitak od trgovačkog društva Usluga d.o.o. i trgovačkog društva Komunalac Gospić d.o.o. ostvaren je na temelju Ugovora o djelu od 30. svibnja 2017. g. nakon završetka pružanja usluge. U odnosu na primitak od Ministarstva zaštite okoliša i energetike dužnosnik je naveo kako nije imao saznanja kako će ostvariti naknadu za rad u Povjerenstvu za procjenu utjecaja na okoliš hidroenergetskog sustava Kosinj, na što je predložen od strane Općine Perušić, a imenovan od strane Ministarstva zaštite okoliša i energetike, te je isto spoznao po primitku Zaključka.

U odnosu na propust navođenja osobnog automobila koji je u vlasništvu dužnosnika prema evidenciji vozila Ministarstva unutarnjih poslova, dužnosnik Mihael Kurteš u svom očitovanju navodi kako je vozilo prodao bratu, ali nije izvršen prijenos vlasništva na istog, te će isto biti izvršeno kod registracije osobnog vozila ove godine.

Povjerenstvo je utvrdilo kako dužnosnik nije dostavio odgovarajuće dokaze potrebne za usklađivanje prijavljene imovine s utvrđenom imovinom u postupku provjere s pribavljenim podacima o imovini dužnosnika, odnosno utvrđen je propust dužnosnika da navedenu imovinu ispravno prijavi, te je Povjerenstvo pokrenulo predmetni postupak.

Dužnosnik se 20. ožujka 2020.g. očitovao na Odluku o pokretanju postupka te je u svom očitovanju naveo kako ostaje kod svih navoda iznesenih u odgovoru na predmetni Zaključak. U odnosu na primitak od Ličko-senjske županije, za koji je dostavio Ugovor o djelu sklopljen 31. ožujka 2016. godine, dužnosnik navodi da je naknada trebala biti isplaćena do 30. travnja 2016. godine. Međutim, uslijed poteškoća u financiranju, bilo je neizvjesno da li će uopće navedena naknada biti isplaćena odnosno priznata kao trošak Naručitelja od strane posredničkog tijela. Stoga, navedenu naknadu nije mogao prijaviti kao potraživanje u trenutku stupanja na dužnost. Kada je navedena naknada isplaćena istu nije prijavljivao kao prihod, obzirom na ista ne potječe iz dužnosnikovog angažmana za vrijeme obnašanja dužnosti.

U odnosu primitak od trgovačkog društva Usluga d.o.o., a koji je ostvaren temeljem Ugovora o djelu broj 233/2017 i 213/2017 od 30. svibnja 2017. godine, dužnosnik navodi kako se vodio odredbom članka 8 stavka 2. ZSSl-a o obvezi prijavljivanja bitnih promjena u imovinskom stanju, te iste nije prijavio.

U odnosu na primitak od Ministarstva zaštite okoliša i energetike, a koji se odnosi na naknadu za rad u Povjerenstvu za procjenu utjecaja na okoliš hidroenergetskog sustava Kosinj, dužnosnik ističe da navedena naknada ne predstavlja naknadu za rad, već naknadu troškova pristupa na sjednice povjerenstva. Također, kako i prethodno navedenim slučajevima i navedeni prihod nije smatrao bitnom promjenom imovinskog stanja, stoga je i nije prijavljivao.

U odnosu na vlasništvo automobila marke Audi, tip A4, model 1.9 TDI, god. proizvodnje 2001., datum stjecanja 1. veljače 2016. godine, dužnosnik napominje kako je navedeni automobil prodao bratu, a koji je navedeno potvrdio u svojoj izjavi. Uslijed navedenog nije smatrao potrebnim isti prijavljivati kao svoju imovinu, unatoč činjenici što brat formalno nije prenio vlasništvo vozila na sebe. Dužnosnik je smatrao da je dužan prijaviti imovinu koja je u njegovom stvaranom i faktičnom vlasništvu obzirom na svrhu koja se ostvaruju objavom imovinskih kartica dužnosnika. Kasnijim formalnim prijenosom automobila njegova imovina se nije promijenila već je ostala ista, kao što je i bila prije tog formalnog prijenosa.

Dužnosnik zaključno navodi da ukoliko i je pogriješio u postupanju takvo postupanje nije posljedica namjere ili nepažnje, već nastojanja postupanja u skladu sa smjernicama i uputama izdanima od strane Povjerenstva, odnosno zakonskim odredbama.

Slijedom navedenog, Povjerenstvo je utvrdilo da dužnosnik svojim očitovanjem nije opravdao utvrđeni nesklad, odnosno nije priložio odgovarajuće dokaze potrebne za usklađivanje prijavljene imovine u izvješću o imovinskom stanju dužnosnika podnesenom 6. srpnja 2018.g. povodom promjene i stanja imovine kako proizlazi iz podataka pribavljenih od nadležnih tijela u postupku redovite provjere i to u odnosu na podatke o ostalim prihodima i podatke o pokretninama, a koji nesklad između prijavljene imovine i stanja imovine kako proizlazi iz pribavljenih podataka je nastao uslijed propusta dužnosnika da Povjerenstvu prijavi ostale prihode dužnosnika, ostvarene 24. srpnja 2017. g. od Ličko-senjske županije u iznosu od 6.946,28 kuna, 27. studenog 2017. g. od trgovačkog društva Usluga d.o.o. u iznosu od 1.300,00 kuna, 27. studenog 2017. g. od trgovačkog društva Komunalac Gospić d.o.o. u iznosu od 700,00 kuna te 29. svibnja 2018. g. od Ministarstva zaštite okoliša i energetike u iznosu od 800,00 kuna i to istekom godine u kojoj su prihodi ostvareni, kao i propusta prijavljivanja osobnog automobila koji je u dužnosnikovom vlasništvu.

Povjerenstvo pritom ističe kako je člankom 8. stavkom 2. ZSSI-a propisano da ako je tijekom obnašanja javne dužnosti došlo do bitne promjene glede imovinskog stanja dužnosnici su dužni o tome podnijeti izvješće Povjerenstvu istekom godine u kojoj je promjena nastupila. Predmetni primici dužnosnika Mihaela Kurteša od Ličko-senjske županije, trgovačkog društva Usluga d.o.o., trgovačkog društva Komunalac Gospić d.o.o. te Ministarstva zaštite okoliša i energetike predstavljaju primitke koje je dužnosnik u Izvješću bio obvezan prijaviti kao ostale prihode i to istekom godine u kojoj su primljeni. naime, ukoliko dužnosnik ostvari neki od ostalih prihoda tijekom godine, odnosno prihod iz drugog izvora, dužan je isti prijaviti istekom godine neovisno o iznosu ostvarenog prihoda i neovisno je li pravo na taj primitak ostvario po osnovi nastaloj prethodnih godina. U odnosi na obvezu prijavljivanja osobnog automobila, Povjerenstvo ističe kako je dužnosnik dužan prijaviti sva vozila koja su u njegovom vlasništvu u trenu podnošenja Izvješća, neovisno o tome koristi li ih neka treća osoba i po kojoj osnovi. Formalnopravno vlasništvo, upisano u javni registar, relevantna je činjenica je za prijavu ovih pokretnina Povjerenstvu.

Člankom 42. stavkom 1. ZSSI-a propisane su sankcije koje se mogu izreći za povredu odredbi navedenog Zakona. Člankom 42. stavkom 3. ZSSI-a propisano je da će za povredu odredbi članaka 27. ZSSI-a Povjerenstvo izreći sankciju obustave isplate dijela neto mjesečne plaće i javno objavljivanje odluke Povjerenstva, iz čega proizlazi da se za navedenu povredu ne može izreći sankcija opomena. Člankom 44. stavkom 1. ZSSI-a propisano je da sankciju obustave isplate dijela neto mjesečne plaće Povjerenstvo može izreći u rasponu od 2.000,00 do 40.000,00 kn.

Kao okolnost koja opravdava izricanje više sankcije od Zakonom propisanog minimuma Povjerenstvo je ocijenilo činjenicu da je dužnosnik propust učinio u pogledu više dijelova imovine.

S obzirom na navedeno, Povjerenstvo je ocijenilo primjerenim da se za utvrđene povrede ZSSI-a dužnosniku izrekne sankcija obustave isplate dijela neto mjesečne plaće, u ukupnom iznosu od 3.000,00 kn, koja će se izvršiti u 3 jednaka uzastopna mjesečna obroka, svaki u pojedinačnom mjesečnom iznosu od 1.000,00 kn.

Slijedom navedenog odlučeno je kao što je to navedeno u izreci ovoga akta.

PREDSJEDNICA POVJERENSTVA

Nataša Novaković, dipl.iur.

Uputa o pravnom lijeku:

Protiv odluke Povjerenstva može se pokrenuti upravni spor. Upravna tužba podnosi se nadležnom upravnom sudu u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Dužnosnik Mihael Kurteš, elektronička dostava
2. Objava na internetskoj stranici Povjerenstva
3. Pismohrana